遠公亭牡丹
作者：李咸用
朝代：唐

paragraphs: 雁門禪客吟春亭，牡丹獨逞花中英。
雙成膩臉偎雲屏，百般姿態因風生。
延年不敢歌傾城，朝雲暮雨愁娉婷。
蘂繁蟻脚黏不行，甜迷蜂醉飛無聲。
廬山根脚含精靈，發妍吐秀叢君庭。
湓江太守多閑情，欄朱繞絳留輕盈。
潺潺綠醴當風傾，平頭奴子啾銀笙。
紅葩豔豔交童星，左文右武憐君榮，白銅鞮上慙清明。